Bejaarde vrou se geraamte in huis gevindArgieffoto Die geraamte van ŉ 77-jarige vrou is Donderdag in ŉ huis in Edenvale, Johannesburg, gevind. Daar word vermoed dat die vrou twee jaar gelede dood is, hoewel dit nog nie bevestig kan word nie. Ao. Jean Olckers, van die Edenvale-polisiestasie, het aan Maroela Media gesê ŉ buurman het die gruvonds gemaak nadat hy besorgd geraak het oor die vervalle toestand van die vrou se erf in Erasmusweg in Edenglen. “Die buurman het ŉ slotmaker ontbied en saam met beamptes van die Ekhurluleni-metropolisie toegang tot huis te bekom,” het Olckers gesê. “Hulle het die vrou se geraamte in haar slaapkamer aangetref.” Olckers kon nie sê hoe lank terug die vrou dood is nie. “Die oorskot is na die staatslykshuis gestuur wat sal bepaal wanneer sy dood is.” Hy het gesê die polisie doen ŉ geregtelike doodsondersoek om die omstandighede rondom haar dood te bepaal. Die polisie kon tot dusver nog nie vasstel of sy enige familielede het nie en kan daarom ook nog nie haar naam bekend maak nie. Die polisie kon haar ouderdom volgens haar paspoort bepaal en wel aangedui dat sy ’n wit vrou is. Olckers het enigeen met meer inligting oor moontlike familielede versoek om met die Edenvale-polisiestasie in verbinding te tree by 011 553 8600/42. Lees die opvolgberig hier.